62014TO0111(04)
DIGRIET TAL-QORTI ĠENERALI (It-Tielet Awla)
10 ta’ Marzu 2020 (
*1
)
“Proċedura – Intaxxar tal-ispejjeż – Spejjeż li jistgħu jinġabru”
Fil-Kawżi magħquda T‑111/14 DEP sa T‑118/14 DEP,
Unitec Bio SA, stabbilita fi Buenos Aires (l-Arġentina), irrappreżentata minn J.‑F. Bellis u R. Luff, avukati,
rikorrenti fil-Kawża T‑111/14,
Molinos Río de la Plata SA, stabbilita fi Buenos Aires, irrappreżentata minn J.‑F. Bellis u R. Luff, avukati,
rikorrenti fil-Kawża T‑112/14,
Oleaginosa Moreno Hermanos SACIFI y A, stabbilita f’Bahia Blanca (l-Arġentina), irrappreżentata minn J.‑F. Bellis u R. Luff, avukati,
rikorrenti fil-Kawża T‑113/14,
Vicentin SAIC, stabbilita f’Avellaneda (l-Arġentina), irrappreżentata minn J.‑F. Bellis u R. Luff, avukati,
rikorrenti fil-Kawża T‑114/14,
Aceitera General Deheza SA, stabbilita f’General Deheza (l-Arġentina), irrappreżentata minn J.‑F. Bellis u R. Luff, avukati,
rikorrenti fil-Kawża T‑115/14,
Bunge Argentina SA, stabbilita fi Buenos Aires, irrappreżentata minn J.‑F. Bellis u R. Luff, avukati,
rikorrenti fil-Kawża T‑116/14,
Cargill SACI, stabbilita fi Buenos Aires, irrappreżentata minn J.‑F. Bellis u R. Luff, avukati,
rikorrenti fil-Kawża T‑117/14,
LDC Argentina SA, stabbilita fi Buenos Aires, irrappreżentata minn J.‑F. Bellis u R. Luff, avukati
rikorrenti fil-Kawża T‑118/14,
vs
Il-Kunsill tal-Unjoni Ewropea, irrappreżentat minn H. Marcos Fraile, bħala aġent,
konvenut,
sostnut minn
Il-Kummissjoni Ewropea,
u minn
il-European Biodiesel Board (EBB), stabbilit fi Brussell (il-Belġju),
intervenjenti,
li għandhom bħala suġġett talba għall-intaxxar tal-ispejjeż wara erba’ sentenzi tal‑15 ta’ Settembru 2016, LDC Argentina vs Il-Kunsill (T‑118/14, mhux ippubblikata, EU:T:2016:502), tal‑15 ta’ Settembru 2016, Cargill vs Il-Kunsill (T‑117/14, mhux ippubblikata, EU:T:2016:503), tal‑15 ta’ Settembru 2016, Unitec Bio vs Il-Kunsill (T‑111/14, EU:T:2016:505), u tal‑15 ta’ Settembru 2016, Molinos Río de la Plata et vs Il-Kunsill (T‑112/14 sa T‑116/14 u T‑119/14, mhux ippubblikata, EU:T:2016:509),
IL-QORTI ĠENERALI (It-Tielet Awla),
komposta minn A. M. Collins, President, Z. Csehi (Relatur) u G. De Baere, Imħallfin,
Reġistratur: E. Coulon,
tagħti l-preżenti
Digriet
Fatti, proċedura u talbiet tal-partijiet
1
Permezz ta’ tmien rikorsi ppreżentati fir-Reġistru tal-Qorti Ġenerali fis‑17 ta’ Frar 2014, irreġistrati rispettivament bin-numri T‑111/14, T‑112/14, T‑113/14, T‑114/14, T‑115/14, T‑116/14, T‑117/14 u T‑118/14, ir-rikorrenti, Unitec Bio SA, Molinos Río de la Plata SA, Oleaginosa Moreno Hermanos SACIFI, Vicentin SAIC, Aceitera General Deheza SA, Bunge Argentina SA, Cargill SACI u LDC Argentina SA, ippreżentaw kull waħda minnhom rikors għall-annullament tar-Regolament ta’ Implimentazzjoni tal-Kunsill (UE) Nru 1194/2013 tad‑19 ta’ Novembru 2013 li jimponi dazju antidumping definittiv u li jiġbor definittivament id-dazju provviżorju impost fuq importazzjonijiet tal-bijodiżil li joriġinaw mill-Arġentina u l-Indoneżja (ĠU 2013, L 315, p. 2, iktar ’il quddiem l-“att ikkontestat”), sa fejn jimponi fuqhom dazju antidumping.
2
Permezz ta’ digrieti tal-President tad-Disa’ Awla tal-Qorti Ġenerali tas‑17 ta’ Lulju u tat‑22 ta’ Settembru 2014, il-Kummissjoni Ewropea u l-European Biodiesel Board (EBB) ġew ammessi jintervjenu fil-kawżi msemmija fil-punt 1 iktar ’il fuq insostenn tal-Kunsill tal-Unjoni Ewropea.
3
Permezz ta’ erba’ sentenzi tal‑15 ta’ Settembru 2016, LDC Argentina vs Il-Kunsill (T‑118/14, mhux ippubblikata, EU:T:2016:502), tal‑15 ta’ Settembru 2016, Cargill vs Il-Kunsill (T‑117/14, mhux ippubblikata, EU:T:2016:503), tal‑15 ta’ Settembru 2016, Unitec Bio vs Il-Kunsill (T‑111/14, EU:T:2016:505), u tal‑15 ta’ Settembru 2016, Molinos Río de la Plata et vs Il-Kunsill (T‑112/14 sa T‑116/14 u T‑119/14, mhux ippubblikata, EU:T:2016:509), il-Qorti Ġenerali annullat l-att ikkontestat sa fejn dan kien jikkonċerna lir-rikorrenti. F’kull kawża, hija kkundannat lill-Kunsill ibati l-ispejjeż tiegħu kif ukoll dawk sostnuti mir-rikorrenti.
4
Permezz ta’ erba’ appelli ppreżentati fl‑24 ta’ Novembru 2016 u rreġistrati bin-numri C‑602/16 P u C‑607/16 P sa C‑609/16 P, il-Kunsill, skont l-Artikolu 56 tal-Istatut tal-Qorti tal-Ġustizzja tal-Unjoni Ewropea, talab l-annullament tas-sentenzi tal‑15 ta’ Settembru 2016, LDC Argentina vs Il-Kunsill (T‑118/14, mhux ippubblikata, EU:T:2016:502), tal‑15 ta’ Settembru 2016, Cargill vs Il-Kunsill (T‑117/14, mhux ippubblikata, EU:T:2016:503), tal‑15 ta’ Settembru 2016, Unitec Bio vs Il-Kunsill (T‑111/14, EU:T:2016:505), u tal‑15 ta’ Settembru 2016, Molinos Río de la Plata et vs Il-Kunsill (T‑112/14 sa T‑116/14 u T‑119/14, mhux ippubblikata, EU:T:2016:509).
5
Permezz ta’ ittra tat‑22 ta’ Jannar 2018, il-Kunsill informa lill-Qorti tal-Ġustizzja, konformement mal-Artikolu 148 tar-Regoli tal-Proċedura tal-Qorti tal-Ġustizzja, li huwa kien qiegħed jirtira l-appelli tiegħu.
6
Permezz ta’ digriet tal‑15 ta’ Frar 2018, Il-Kunsill vs Unitec Bio et (C‑602/16 P u C‑607/16 P sa C‑609/16 P, mhux ippubblikat, EU:C:2018:150), il-President tal-Qorti tal-Ġustizzja ħassar il-Kawżi magħquda C‑602/16 P u C‑607/16 P sa C‑609/16 P mir-Reġistru tal-Qorti tal-Ġustizzja u kkundanna lill-Kunsill għall-ispejjeż sostnuti mir-rikorrenti.
7
Permezz ta’ ittra tas‑27 ta’ April 2018, ir-rikorrenti stiednu lill-Kunsill jirrimborsa s-somma totali ta’ EUR 391249 skont it-tmien proċeduri quddiem il-Qorti Ġenerali msemmija fil-punt 1 iktar ’il fuq, minn naħa, u skont l-erba’ proċeduri quddiem il-Qorti tal-Ġustizzja msemmija fil-punt 4 iktar ’il fuq, min-naħa l-oħra.
8
Permezz ta’ ittra tal‑25 ta’ Lulju 2018, il-Kunsill esprima n-nuqqas ta’ qbil tiegħu mal-ammont tal-ispejjeż mitluba mir-rikorrenti u ppropona li jirrimborsa total ta’ EUR 45300 għall-proċeduri kkonċernati quddiem il-Qorti Ġenerali u quddiem il-Qorti tal-Ġustizzja. Din il-proposta tal-Kunsill kienet tikkorrispondi għal 200 siegħa ta’ xogħol b’tariffa fis-siegħa ta’ EUR 225. Ir-rikorrenti rrifjutaw din l-offerta permezz ta’ ittra tat‑28 ta’ Settembru 2018, iżda naqqsu l-ammont totali mitlub għal EUR 388887 minħabba żball ta’ kalkolu.
9
Permezz ta’ ittra tal‑10 ta’ Jannar 2019, il-Kunsill irrifjuta din it-talba l-ġdida u ppropona li jirrimborsa ammont totali ta’ EUR 54100 għall-proċeduri kkonċernati quddiem il-Qorti Ġenerali u quddiem il-Qorti tal-Ġustizzja.
10
Permezz ta’ ittra tat‑18 ta’ Marzu 2019, ir-rikorrenti naqqsu mill-ġdid l-ammont tat-talba tagħhom għal EUR 85150 għall-proċeduri kkonċernati quddiem il-Qorti Ġenerali u quddiem il-Qorti tal-Ġustizzja, fejn dan l-ammont jikkorrispondi għal 265 siegħa ta’ xogħol b’rata fis-siegħa ta’ EUR 320 u għal EUR 350 bħala spejjeż amministrattivi. Permezz ta’ ittra tad‑29 ta’ Marzu 2019, il-Kunsill irrifjuta din it-talba ġdida u żamm l-offerta tiegħu li jirrimborsa ammont totali ta’ EUR 54100.
11
Peress li ma ntlaħaq ebda ftehim bejn il-partijiet fuq l-ammont tal-ispejjeż li jistgħu jinġabru, ir-rikorrenti ressqu, permezz ta’ att ippreżentat fir-Reġistru tal-Qorti Ġenerali fit‑28 ta’ Ġunju 2019 u skont l-Artikolu 170(1) tar-Regoli tal-Proċedura tal-Qorti Ġenerali, talba għall-intaxxar tal-ispejjeż li permezz tagħha huma stiednu lill-Qorti Ġenerali sabiex:
–
tiffissa l-ispejjeż li jistgħu jinġabru, li r-rimbors tagħhom għandu jsir mill-Kunsill, għal ammont ta’ EUR 185 811.50 għall-proċeduri rreġistrati bin-numri T‑111/14, T‑112/14 sa T‑116/14, T‑117/14 u T‑118/14;
–
tiffissa l-ispejjeż li jistgħu jinġabru mingħand il-Kunsill għal ammont ta’ EUR 1539 għal din il-proċedura ta’ intaxxar tal-ispejjeż;
–
tapplika għal dan l-ammont l-interessi moratorji mid-data tan-notifika tad-digriet li għandu jingħata.
12
Fl-osservazzjonijiet tiegħu ppreżentati fir-Reġistru tal-Qorti Ġenerali fil‑25 ta’ Lulju 2019, il-Kunsill stieden lill-Qorti Ġenerali sabiex:
–
tiċħad it-talba tar-rikorrenti;
–
tiffissa l-ammont totali tal-ispejjeż li jistgħu jinġabru għal EUR 43150.
13
Peress li l-kompożizzjoni tal-Awli tal-Qorti Ġenerali nbidlet, b’applikazzjoni tal-Artikolu 27(5) tar-Regoli tal-Proċedura, l-Imħallef Relatur ġie assenjat għat-Tielet Awla, u din il-kawża, konsegwentement, ġiet assenjata lilha.
Id-dritt
14
Skont l-Artikolu 170(3) tar-Regoli tal-Proċedura jirriżulta li, meta jkun hemm kontestazzjoni dwar l-ispejjeż li jistgħu jinġabru, il-Qorti Ġenerali għandha tiddeċiedi permezz ta’ digriet li ma jistax jiġi kkontestat fuq talba tal-parti kkonċernata, wara li tkun tat lill-parti kkonċernata mit-talba l-possibbiltà li tippreżenta l-osservazzjonijiet tagħha.
15
Skont l-Artikolu 140(b) tar-Regoli tal-Proċedura, l-ispejjeż indispensabbli li saru mill-partijiet għall-finijiet tal-proċedura, b’mod partikolari l-ispejjeż tal-ivvjaġġar u tal-alloġġ kif ukoll ir-remunerazzjoni ta’ aġent, konsulent jew avukat jitqiesu bħala spejjeż li jistgħu jinġabru. Minn din id-dispożizzjoni jirriżulta li l-ispejjeż li jistgħu jinġabru huma limitati, minn naħa, għal dawk li jsiru għall-finijiet tal-proċedura quddiem il-Qorti Ġenerali u, min-naħa l-oħra, dawk li huma indispensabbli għal dawn il-finijiet (ara d-digriet tat‑28 ta’ Ġunju 2004, Airtours vs Il-Kummissjoni, T‑342/99 DEP, EU:T:2004:192, punt 13 u l-ġurisprudenza ċċitata).
16
Huwa abbażi ta’ dawn il-kunsiderazzjonijiet li għandu jiġi evalwat l-ammont tal-ispejjeż li jistgħu jinġabru f’din il-kawża.
Fuq l-ammont tal-onorarji tal-avukati li jistgħu jinġabru
17
Skont ġurisprudenza stabbilita, il-Qorti Ġenerali ma hijiex kompetenti sabiex tintaxxa l-onorarji dovuti mill-partijiet lill-avukati tagħhom, iżda li tiddetermina l-ammont korrispondenti għal dawn ir-remumerazzjonijiet li jistgħu jinġabru mingħand il-parti kkundannata għall-ispejjeż. Meta tiddeċiedi fuq it-talba għall-intaxxar tal-ispejjeż, il-Qorti Ġenerali la għandha tieħu inkunsiderazzjoni tariffa nazzjonali li tistabbilixxi l-onorarji tal-avukati u lanqas ftehim eventwali konkluż bejn il-parti kkonċernata u l-aġenti jew il-konsulenti tagħha (ara d-digriet tat‑28 ta’ Ġunju 2004, Airtours vs Il-Kummissjoni, T‑342/99 DEP, EU:T:2004:192, punt 17 u l-ġurisprudenza ċċitata).
18
Barra minn hekk, fin-nuqqas ta’ dispożizzjonijiet tad-dritt tal-Unjoni ta’ natura tariffarja applikabbli, il-Qorti Ġenerali għandha tevalwa liberament il-fatti tal-każ, filwaqt li tieħu inkunsiderazzjoni l-għan u n-natura tal-kawża, is-sinjifikat tagħha mill-perspettiva tad-dritt tal-Unjoni kif ukoll id-diffikultajiet tal-kawża, l-ammont ta’ xogħol li l-proċedura kontenzjuża setgħet ħolqot lill-aġenti jew lill-konsulenti involuti u l-interessi ekonomiċi li l-partijiet kellhom fil-kawża (ara d-digriet tat‑28 ta’ Ġunju 2004, T‑342/99 DEP, EU:T:2004:192, punt 18 u l-ġurisprudenza ċċitata).
19
Fir-rigward, fl-ewwel lok, tas-suġġett, tan-natura u tal-importanza tal-kawżi mill-perspettiva tad-dritt tal-Unjoni, kif ukoll tad-diffikultajiet tal-kawżi, il-Qorti Ġenerali tikkonstata li, fuq il-mertu, il-kawżi prinċipali kienu jikkonċernaw tmien rikorsi għal annullament fil-qasam tal-antidumping li huma ffurmati kollha madwar tliet motivi identiċi. L-ewwel u t-tieni motiv huma intiżi li jikkontestaw l-approċċ tal-Kunsill li jikkonsisti f’li jiġu esklużi l-ispejjeż tal-materja prima ewlenija li jidhru fir-reġistri tal-produtturi esportaturi eżaminati, minħabba d-distorsjoni tal-prezzijiet tal-imsemmija materja prima kkawżata mis-sistema ta’ taxxa differenzjali fuq l-esportazzjoni, u s-sostituzzjoni bil-prezz ta’ referenza. Fil-kuntest tal-ewwel motiv, ir-rikorrenti sostnew li tali approċċ ma kienx konformi mal-ewwel u t-tieni subparagrafu tal-Artikolu 2(5) tar-Regolament tal-Kunsill (KE) Nru 1225/2009 tat‑30 ta’ Novembru 2009 dwar il-protezzjoni kontra l-importazzjonijiet li huma l-oġġett ta’ dumping minn pajjiżi mhux membri tal-Komunità Ewropea (ĠU 2009, L 343, p. 51, rettifika fil-ĠU 2010, L 7, p. 22, iktar ’il quddiem ir-“Regolament bażiku”). Fil-kuntest tat-tieni motiv, hija ssostni li dan l-approċċ ma jikkonformax mal-Ftehim fuq l-implementazzjoni tal-Artikolu VI tal-GATT (ĠU 1994, L 336, p. 103). It-tielet motiv huwa bbażat fuq li, meta jittieħed inkunsiderazzjoni li teżisti rabta ta’ kawżalità bejn l-importazzjonijiet ta’ bijodiżil li joriġina mill-Arġentina li huwa suġġett għal investigazzjoni u d-dannu kkawżat lill-industrija tal-Unjoni, il-Kunsill kiser l-Artikolu 3(7) tar-Regolament bażiku.
20
Għandu jiġi osservat li l-ewwel motiv tar-rikorsi qajjem kwistjoni importanti mill-perspettiva tad-dritt tal-Unjoni, li għandha ċerta kumplessità fattwali u legali u li teħtieġ analiżi fil-fond, kif isostnu r-rikorrenti. Fil-fatt, dan il-motiv kien jirrigwarda l-applikazzjoni tal-Artikolu 2(5) tar-Regolament bażiku, li jipprevedi, essenzjalment, id-diversi possibbiltajiet li abbażi tagħhom l-istituzzjonijiet jistgħu jieħdu inkunsiderazzjoni l-ispejjeż relatati, b’mod partikolari, mal-produzzjoni u mal-bejgħ ta’ prodott li huwa s-suġġett ta’ investigazzjoni, għall-finijiet tal-kalkolu tal-valur normali tal-prodott li jixxiebah, fis-sens ta’ dan ir-regolament. F’dan il-każ, ir-rikorrenti sostnew li l-Kunsill kien, essenzjalment, kiser l-Artikolu 2(5) tar-Regolament bażiku, billi eskluda, fil-kuntest tal-kalkolu tal-valur normali tal-prodott li jixxiebah, fis-sens tar-Regolament bażiku, il-prezzijiet tal-materja prima li jidhru fir-reġistri tar-rikorrenti. Huma kkritikaw lill-Kunsill, b’mod partikolari, b’applikazzjoni żbaljata tas-sentenza tas‑7 ta’ Frar 2013, Acron u Dorogobuzh vs Il-Kunsill (T‑235/08, mhux ippubblikata, EU:T:2013:65). Minn dan isegwi li dan il-motiv tar-rikorsi kien jeħtieġ analiżi fil-fond sa fejn il-kwistjoni li huwa qajjem wasslet lill-Qorti Ġenerali sabiex tiddeċiedi, b’mod partikolari, dwar l-oneru tal-prova u l-marġni ta’ diskrezzjoni li għandhom l-istituzzjonijiet tal-Unjoni fil-kuntest tal-kalkolu tal-valur normali tal-prodott li jixxiebah, fis-sens tar-Regolament bażiku (ara, f’dan is-sens u b’analoġija, id-digriet tad‑19 ta’ Diċembru 2019, Unitec Bio et vs Il-Kunsill, C‑602/16 P‑DEP, mhux ippubblikat, EU:C:2019:1148, punti 30 sa 32).
21
Fir-rigward tal-motivi l-oħra, għandu jiġi osservat li dawn ma kinux partikolarment kumplessi.
22
Fit-tieni lok, fir-rigward tal-interessi ekonomiċi rrappreżentati mill-kawża għall-partijiet, għandu jitfakkar li l-att ikkontestat kien jistabbilixxi dazji antidumping definittivi li jammontaw għal bejn EUR 216.64 u EUR 245.67 għal kull tunnellata netta fuq l-esportazzjonijiet tar-rikorrenti. Kif isostni l-Kunsill, jekk il-kawżi kellhom interess ekonomiku għar-rikorrenti, dan l-interess ma jistax jitqies li huwa inabitwali jew sinjifikattivament differenti minn dak li fuqu hija bbażata kwalunkwe proċedura ta’ investigazzjoni li timponi dazji antidumping.
23
Fit-tielet lok, fir-rigward tal-portata tal-ammont ta’ xogħol meħtieġ mill-kawża, ir-rikorrenti jitolbu li l-ammont tal-ispejjeż li jistgħu jinġabru bħala onorarji tal-avukati relatati mat-tmien rikorsi tagħhom quddiem il-Qorti Ġenerali jiġi ffissat għal EUR 184 837.50, li jikkorrispondi, fil-fehma tagħhom, għal 543 siegħa ta’ xogħol ta’ erba’ avukati u għal tariffa medja fis-siegħa ppeżata ftit ogħla minn EUR 340.
24
Il-Kunsill jikkontesta n-numru ta’ avukati, in-numru ta’ sigħat u t-tariffa fis-siegħa applikata. Huwa jsostni li x-xogħol ta’ tul massimu ta’ 170 siegħa ta’ avukat wieħed b’tariffa fis-siegħa ta’ EUR 250 kien biżżejjed għat-tmien proċeduri quddiem il-Qorti Ġenerali kollha.
25
F’dan il-każ, għandu jiġi kkonstatat li, insostenn tat-talba tagħhom, ir-rikorrenti jipprovdu dettalji tas-sigħat ta’ xogħol tal-avukati tagħhom (“timesheets”), li fihom informazzjoni ddettaljata dwar it-tip ta’ xogħol, is-sigħat li ġew iddedikati għalihom u t-tariffi fis-siegħa korrispondenti. Minn dan id-dokument jirriżulta li erba’ avukati ħadmu total ta’ 540.75 siegħa, għal spiża stmata għas-somma totali ta’ EUR 184 837.50.
26
L-ewwel nett, għandhom jiġu esklużi ċerti sigħat li ma jistgħux jaqgħu fil-kategorija tal-ispejjeż li jistgħu jinġabru fis-sens tal-ġurisprudenza ċċitata fil-punt 15 iktar ’il fuq, minħabba li ma jidhrux li huma indispensabbli għall-proċeduri fil-kawża prinċipali quddiem il-Qorti Ġenerali.
27
Għalhekk, is-sigħat li jikkorrispondu għall-ħin iddedikat għar-rikors ta’ Cámara Argentina de Biocombustibles (Carbio), li ma hijiex parti f’din it-talba għall-intaxxar tal-ispejjeż u li ġiet ikkundannata tbati l-ispejjeż tagħha stess fis-sentenza tal‑15 ta’ Settembru 2016, Molinos Río de la Plata et vs Il-Kunsill, (T‑112/14 sa T‑116/14 u T‑119/14, mhux ippubblikata, EU:T:2016:509), ma jistgħux jidħlu fil-kategorija tal-ispejjeż li jistgħu jinġabru. B’mod partikolari, is-sigħat iddedikati sabiex iwieġbu għall-oġġezzjonijiet tal-Kunsill dwar l-ammissibbiltà tar-rikors ta’ Carbio għandhom jiġu esklużi minn din it-talba.
28
Barra minn hekk, l-irkupru tal-ispejjeż relatati mal-perijodi li matulhom ebda att ta’ proċedura ma ġie adottat mill-Qorti Ġenerali għandu jiġi miċħud, peress li tali spejjeż ma jistgħux jidhru direttament marbuta mal-interventi tal-avukat quddiem il-Qorti Ġenerali (digriet tal‑21 ta’ Diċembru 2010, Le Levant 015 et vs Il-Kummissjoni, T‑34/02 DEP, EU:T:2010:559, punti 33 u 34). L-irkupru tal-ispejjeż relatati mal-perijodu ta’ wara l-proċedura orali meta ebda att proċedurali ma jkun ġie adottat wara s-seduta għandu wkoll jiġi rrifjutat (digriet tal‑24 ta’ Jannar 2002, Groupe Origny vs Il-Kummissjoni, T‑38/95 DEP, EU:T:2002:13, punt 31).
29
F’dan il-każ, 2.5 sigħat ta’ xogħol b’tariffa fis-siegħa ta’ EUR 300 ġew irreġistrati bħala li jikkorrispondu għall-ħin tal-vjaġġ għar-ritorn mil-Lussemburgu (il-Lussemburgu) wara s-seduta li nżammet fit‑28 ta’ Ottubru 2015 fil-kawżi prinċipali u għal xogħol ta’ segwitu wara s-seduta. F’dan ir-rigward, għandu jiġi kkonstatat li l-fażi orali tal-proċedura nfetħet mill-ġdid fit‑22 ta’ Frar 2016. Permezz ta’ miżuri ta’ organizzazzjoni tal-proċedura adottati fit‑22 ta’ Frar 2016 u fit‑23 ta’ Marzu 2016, il-Qorti Ġenerali għamlet xi mistoqsijiet lir-rikorrenti. Madankollu, fid-dawl taż-żmien li għadda bejn il-vjaġġ ta’ ritorn tas-seduta tat‑28 ta’ Ottubru 2015 u l-adozzjoni ta’ dawn il-miżuri ta’ organizzazzjoni tal-proċedura, is-sigħat ta’ xogħol ta’ segwitu inkwistjoni ma setgħux jiġu ddedikati għar-risposta għall-imsemmija miżuri ta’ organizzazzjoni tal-proċedura, sa fejn dawn tal-aħħar kienu għadhom ma ġewx adottati mill-Qorti Ġenerali. Konsegwentement, is-sigħat ta’ xogħol ta’ segwitu msemmija iktar ’il fuq għandhom jiġu esklużi mill-kategorija tal-ispejjeż indispensabbli, peress li dawn jirrigwardaw perijodu li matulu ma ġie adottat ebda att proċedurali u għaldaqstant ma jidhrux direttament marbuta mal-interventi tal-avukati quddiem il-Qorti Ġenerali.
30
It-tieni nett, skont il-ġurisprudenza, meta l-avukati ta’ parti jkunu diġà assistew lil din tal-aħħar matul proċeduri jew passi li ppreċedew il-kawża relatata magħhom, bħal f’dan il-każ, għandu jittieħed inkunsiderazzjoni l-fatt li dawn l-avukati jkollhom konoxxenza ta’ elementi rilevanti għall-kawża li hija tali li tiffaċilita x-xogħol tagħhom u tnaqqas il-ħin ta’ preparazzjoni neċessarju għall-proċedura kontenzjuża (digriet tal‑21 ta’ Diċembru 2010, Le Levant 015 et vs Il-Kummissjoni, T‑34/02 DEP, EU:T:2010:559, punt 43).
31
F’dan ir-rigward, ir-rikorrenti jsostnu li wħud mill-kwistjonijiet imqajma fir-risposta quddiem il-Qorti Ġenerali ma kinux ġew ittrattati matul il-proċedura amministrattiva, b’mod partikolari dawk dwar l-ammissibbiltà tar-rikorsi. Madankollu, għandu jiġi osservat li l-oġġezzjonijiet dwar l-ammissibbiltà tar-rikorsi kienu jikkonċernaw biss tnejn mir-rikorrenti li kienu partijiet f’din it-talba għall-intaxxar tal-ispejjeż, jiġifieri Cargill, rikorrenti fil-Kawża T‑117/14, u Unitec Bio, rikorrenti fil-Kawża T‑111/14, u li l-imsemmija rikorrenti rrispondewhom fir-repliki tagħhom f’żewġ paragrafi identiċi u sempliċi ħafna.
32
It-tielet nett, ir-rikorrenti jiġġustifikaw in-numru għoli ta’ sigħat ta’ xogħol bil-fatt li l-avukati tagħhom kellhom jaħdmu fuq tmien rikorsi. Issa, skont ir-rikorrenti, li jirreferu f’dan ir-rigward għall-punt 35 tad-digriet tat‑13 ta’ Mejju 2019, Giant (China) vs Il-Kunsill (T‑425/13 DEP, mhux ippubblikat, EU:T:2019:340), il-qorti tal-Unjoni kkunsidrat li 190 siegħa għal rikorrent wieħed biss kien raġonevoli. Fid-dawl ta’ din il-ġurisprudenza, 543 siegħa ta’ xogħol relatati ma’ tmien rikorsi ma għandhomx għalhekk jitqiesu bħala eċċessivi. Barra minn hekk, dawn il-kawżi prinċipali kienu iktar kumplessi minn dawk li taw lok għas-sentenza tas‑26 ta’ Novembru 2015, Giant (China) vs Il-Kunsill (T‑425/13, mhux ippubblikata, EU:T:2015:896). Ir-rikorrenti jżidu li, għalkemm ċerti kwistjonijiet kienu jixtiebhu fit-tmien kawżi, kwistjonijiet proċedurali oħra bħall-kunfidenzjalità, l-ammissibbiltà u l-ipproċessar tad-data kienu jeħtieġu trattament individwali fir-rigward ta’ kull rikorrenti.
33
Il-Qorti Ġenerali tosserva li, għalkemm is-sitwazzjoni f’dan il-każ fejn huma kkonċernati tmien rikorsi tista’ tiġġustifika numru ta’ sigħat ta’ xogħol ogħla milli għall-preparazzjoni u s-segwitu ta’ proċedura waħda quddiem il-Qorti Ġenerali, madankollu għandhom jittieħdu inkunsiderazzjoni x-xebh fid-dritt u fil-fatt bejn il-kawżi inkwistjoni, li kienu tali li joħolqu għall-avukati ffrankar tax-xogħol.
34
F’dan il-każ, għandu jittieħed inkunsiderazzjoni l-fatt li s-sottomissjonijiet bil-miktub kollha tat-tmien rikorrenti kienu, apparti xi differenzi, essenzjalment identiċi, u li dawn wieġbu b’mod komuni għall-kwistjonijiet imqajma mill-Qorti Ġenerali. B’mod partikolari, il-kwistjonijiet ta’ liġi u ta’ fatt dwar l-applikazzjoni tal-Artikolu 2(5) tar-Regolament bażiku tqajmu fl-istess termini, b’tali mod li dawn ġew imwieġba b’motivi kważi identiċi fis-sentenzi tal‑15 ta’ Settembru 2016, LDC Argentina vs Il-Kunsill (T‑118/14, mhux ippubblikata, EU:T:2016:502), tal‑15 ta’ Settembru 2016, Cargill vs Il-Kunsill (T‑117/14, mhux ippubblikata, EU:T:2016:503), tal‑15 ta’ Settembru 2016, Unitec Bio vs Il-Kunsill (T‑111/14, EU:T:2016:505), u tal‑15 ta’ Settembru 2016, Molinos Río de la Plata et vs Il-Kunsill (T‑112/14 sa T‑116/14 u T‑119/14, mhux ippubblikata, EU:T:2016:509). Tali xebh bejn dawn il-kawżi konnessi neċessarjament kellu bħala konsegwenza ekonomija ta’ skala (ara f’dan is-sens, id-digrieti tas‑27 ta’ April 2009, Mülhens vs UASI – Conceria Toska (TOSKA), T‑263/03 DEP, mhux ippubblikat, EU:T:2009:118, punt 17; tas‑27 ta’ April 2009, Mülhens vs UASI, T‑28/04 DEP, mhux ippubblikat, EU:T:2009:119, punt 17; u ara, ukoll f’dan is-sens, id-digriet tat‑12 ta’ Mejju 2016, Ningbo Yonghong Fasteners vs Il-Kunsill, T‑150/09 DEP, mhux ippubblikat, EU:T:2016:317, punt 28).
35
Barra minn hekk, għalkemm il-kwistjonijiet ta’ ammissibbiltà fl-istadju tar-redazzjoni tar-rikors u tar-replika kienu jeħtieġu trattament iktar fil-fond għal ċerti rikorsi, għandu jiġi osservat, kif diġà ssemma fil-punt 31 iktar ’il fuq, li dawn il-kwistjonijiet kienu jikkonċernaw biss tnejn mir-rikorrenti f’din il-proċedura ta’ intaxxar tal-ispejjeż u li dawn ġew ittrattati bl-istess mod fis-sottomissjonijiet bil-miktub tal-imsemmija rikorrenti, b’tali mod li l-Qorti Ġenerali wieġbet għalihom permezz ta’ motivi identiċi fis-sentenzi tagħha tal‑15 ta’ Settembru 2016, Cargill vs Il-Kunsill (T‑117/14, mhux ippubblikata, EU:T:2016:503), u tal‑15 ta’ Settembru 2016, Unitec Bio vs Il-Kunsill (T‑111/14, EU:T:2016:505). Fir-rigward tat-talbiet għal trattament kunfidenzjali fir-rikorsi T‑112/14 sa T‑116/14 u T‑118/14, dawn kienu wkoll identiċi.
36
Ir-raba’ nett, għandu jitfakkar li hija l-qorti tal-Unjoni li għandha tieħu inkunsiderazzjoni prinċipalment in-numru totali ta’ sigħat ta’ xogħol li jistgħu jidhru li huma oġġettivament indispensabbli għall-finijiet tal-proċedura quddiem il-Qorti Ġenerali, indipendentement min-numru ta’ avukati li bejniethom is-servizzi pprovduti setgħu jitqassmu (digriet tat‑28 ta’ Ġunju 2004, Airtours vs Il-Kummissjoni, T‑342/99 DEP, EU:T:2004:192, punt 30).
37
F’dan il-każ, fid-dawl, b’mod partikolari, tal-importanza tal-kawżi mill-perspettiva tad-dritt tal-Unjoni u tad-diffikultajiet marbuta ma’ wieħed mill-motivi mqajma quddiemha, il-Qorti Ġenerali tiffissa t-total tal-ħin tax-xogħol tal-avukati oġġettivament indispensabbli għall-finijiet tar-rappreżentanza tat-tmien rikorrenti fil-kawżi prinċipali matul il-fażi ġudizzjarja għal 408 sigħat. Dan ikopri r-redazzjoni tar-rikorsi għal annullament, tar-repliki, tat-talbiet qosra ħafna għal trattament kunfidenzjali fil-Kawżi T‑112/14 sa T‑116/14 u T‑118/14, u l-preparazzjoni tal-verżjonijiet mhux kunfidenzjali tad-dokumenti tal-imsemmija proċeduri, ir-risposti għaż-żewġ noti ta’ intervent tal-Kummissjoni u tal-EBB, il-preparazzjoni tas-seduta u r-rappreżentazzjoni tar-rikorrenti waqt is-seduta kif ukoll ir-risposti, komuni għar-rikorrenti, għad-domandi tal-Qorti Ġenerali magħmula wara s-seduta. Għandu jiġi ppreċiżat li, mit-total tal-ħin tax-xogħol imsemmi iktar ’il fuq, il-preparazzjoni ta’ kawża waħda tipika li sservi ta’ mudell bażiku għat-trattament tas-seba’ kawżi l-oħra għandha tiġi attribwita numru ta’ sigħat ogħla mis-seba’ kawżi l-oħra.
38
Fir-rigward tat-tariffa medja fis-siegħa ppeżata msemmija fit-talba, ftit ogħla minn EUR 340, il-Qorti Ġenerali tikkunsidra li tali tariffa fis-siegħa tista’ tapplika għas-sigħat iddedikati għall-preparazzjoni u għar-redazzjoni tal-osservazzjonijiet kif ukoll għall-preparazzjoni u għall-assistenza waqt is-seduta fir-rigward ta’ kawża waħda tipika li sservi bħala mudell bażiku għat-trattament tas-seba’ kawżi l-oħra. Il-Qorti Ġenerali tikkunsidra wkoll li, fid-dawl tan-natura iktar sempliċi tax-xogħol relatat mas-seba’ kawżi l-oħra, imwettaq abbażi ta’ dak li ġie ppreparat għall-kawża tipika, it-tariffa fis-siegħa li għandha tintuża hija ta’ EUR 220.
39
F’dawn iċ-ċirkustanzi, issir evalwazzjoni ġusta tal-onorarji li jistgħu jinġabru mir-rikorrenti jekk l-ammont tagħhom jiġi ffissat għal EUR 110160.
Fuq il-ħlasijiet li jistgħu jinġabru lura
40
Ir-rikorrenti jitolbu EUR 974 bħala spejjeż tal-ivvjaġġar u ta’ soġġorn marbuta mas-seduta waħda li seħħet fil-kawżi prinċipali.
41
F’dan il-każ, għandu jiġi kkonstatat li, insostenn tat-talba tagħhom għar-rimbors tal-ispejjeż tal-ivvjaġġar u ta’ lukanda, ir-rikorrenti jipprovdu żewġ fatturi ta’ lukanda għal ammont totali ta’ EUR 728 u dokument li jispjega li l-ispejjeż ta’ trasport ġew ikkalkolati abbażi ta’ trasport bil-karozza, jiġifieri EUR 0.5 għal kull km, jiġifieri total ta’ EUR 246.
42
Fir-rigward tal-ħlasijiet relatati mal-parteċipazzjoni ta’ żewġ avukati fis-seduta, il-Kunsill jenfasizza li huma biss dawk li jikkorrispondu għal avukat wieħed li kienu oġġettivament indispensabbli u jipproponi li jiġi rrimborsat l-ammont ta’ EUR 350.
43
F’dan ir-rigward, il-Qorti Ġenerali tqis li, anki jekk il-kawżi kienu jixtiebhu ħafna, l-avukati kellhom jippreparaw is-seduta u jirrappreżentaw tmien rikorrenti. Għaldaqstant huwa ġġustifikat li l-ispejjeż sostnuti għal żewġ konsulenti, għall-finijiet tal-parteċipazzjoni tagħhom fis-seduta, jitqiesu bħala indispensabbli fis-sens tal-Artikolu 140(b) tar-Regoli tal-Proċedura.
44
Minn dan isegwi li ssir evalwazzjoni ġusta tal-ispejjeż marbuta mal-ispostament u mas-soġġorn ta’ żewġ avukati sabiex jassistu lir-rikorrenti waqt is-seduta tat‑28 ta’ Ottubru 2015 jekk l-ammont tagħhom jiġi ffissat għal EUR 974.
Fuq l-ispejjeż ta’ din il-proċedura
45
Meta tistabbilixxi l-ispejjeż li jistgħu jinġabru, il-Qorti Ġenerali għandha tieħu inkunsiderazzjoni ċ-ċirkustanzi kollha tal-kawża sal-mument tal-għoti tad-digriet tal-intaxxar tal-ispejjeż, inklużi spejjeż indispensabbli relatati mal-proċedura tal-intaxxar tal-ispejjeż (digriet tat‑23 ta’ Marzu 2012, Marcuccio vs Il-Kummissjoni, T‑498/09 P‑DEP, mhux ippubblikat, EU:T:2012:147, punt 15).
46
Fir-rigward tas-somma ta’ EUR 1539 mitluba għat-twettiq ta’ din il-proċedura għall-intaxxar tal-ispejjeż, għandu jiġi rrilevat li din ma tidhirx eċċessiva, anki jekk talba għall-intaxxar tal-ispejjeż għandha natura pjuttost standardizzata.
47
F’dawn iċ-ċirkustanzi, hemm lok li l-ispejjeż tar-rikorrenti marbuta ma’ din il-proċedura jiġu intaxxati għal EUR 1539.
Fuq it-talba għal interessi moratorji
48
Ir-rikorrenti jitolbu li l-ammont tal-ispejjeż li jistgħu jinġabru għandha tiżdied bl-interessi moratorji.
49
F’dan ir-rigward, għandu jitfakkar li l-konstatazzjoni ta’ obbligu eventwali ta’ ħlas tal-interessi moratorji u l-iffissar tar-rata applikabbli jaqgħu taħt il-kompetenza tal-Qorti Ġenerali skont l-Artikolu 170(1) u (3) tar-Regoli tal-Proċedura (ara d-digriet tad‑19 ta’ Lulju 2017, Yanukovych vs Il-Kunsill, T‑348/14 DEP, mhux ippubblikat, EU:T:2017:549, punt 64 u l-ġurisprudenza ċċitata). Skont ġurisprudenza stabbilita sew, talba għaż-żieda tas-somma dovuta fil-kuntest ta’ proċedura għall-intaxxar tal-ispejjeż b’interessi moratorji għandha tintlaqa’ għall-perijodu bejn id-data tan-notifika tad-digriet tal-intaxxar tal-ispejjeż u d-data tar-rimbors effettiv tal-ispejjeż (ara d-digriet tad‑19 ta’ Lulju 2017, Yanukovych vs Il-Kunsill, T‑348/14 DEP, mhux ippubblikat, EU:T:2017:549, punt 65 u l-ġurisprudenza ċċitata).
50
Fir-rigward tar-rata ta’ interessi applikabbli, il-Qorti Ġenerali tqis xieraq li jittieħed inkunsiderazzjoni l-Artikolu 83(2)(b) tar-Regolament ta’ Delega tal-Kummissjoni (UE) Nru 1268/2012 tad‑29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU 2012, L 362, p. 1). Konsegwentement, ir-rata applikabbli hija kkalkolata abbażi tar-rata applikata mill-Bank Ċentrali Ewropew (BĊE) għall-operazzjonijiet prinċipali tiegħu ta’ rifinanzjament ippubblikata f’Il-Ġurnal Uffiċjali tal-Unjoni Ewropea, Serje C, fis-seħħ fl-ewwel jum kalendarju tax-xahar tal-iskadenza tal-pagament, miżjuda bi tliet punti u nofs (ara d-digriet tad‑19 ta’ Lulju 2017, Yanukovych vs Il-Kunsill, T‑348/14 DEP, mhux ippubblikat, EU:T:2017:549, punt 66 u l-ġurisprudenza ċċitata).
51
Konsegwentement, għandu jiġi previst li l-ammont tal-ispejjeż li jistgħu jinġabru jipproduċi, min-notifika ta’ dan id-digriet, interessi moratorji bir-rata kkalkolata abbażi tar-rata ffissata mill-BĊE għall-operazzjonijiet prinċipali ta’ rifinanzjament applikabbli matul il-perijodu kkonċernat, miżjuda bi tliet punti u nofs.
52
Minn dak kollu li ntqal iktar ’il fuq jirriżulta li l-ammont totali tal-ispejjeż li jistgħu jinġabru mir-rikorrenti mingħand il-Kunsill jammonta għal EUR 112673, miżjud bl-interessi moratorji mid-data tan-notifika ta’ dan id-digriet.
Għal dawn il-motivi,
IL-QORTI ĠENERALI (It-Tielet Awla)
tordna:
1)
L-ammont totali tal-ispejjeż li għandhom jiġu rrimborsati mill-Kunsill tal-Unjoni Ewropea lil Unitec Bio SA, Molinos Río de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI u LDC Argentina SA huwa ffissat għal EUR 112673.
2)
Fuq l-imsemmija somma għandhom jitħallsu interessi moratorji mid-data tan-notifika ta’ dan id-digriet sad-data tal-pagament.
Magħmul fil-Lussemburgu, fl‑10 ta’ Marzu 2020.
Reġistratur
E. Coulon
Il-President
A. M. Collins
(
*1
)	Lingwa tal-kawża: l-Ingliż.